*ՆԱԽԱԳԻԾ*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

\_\_\_\_\_\_\_\_\_2022 թվականի N \_\_\_\_\_\_\_Ն

**ԸՆԴԵՐՔԻ ԵՐԿՐԱԲԱՆԱԿԱՆ ՈՒՍՈՒՄՆԱՍԻՐՈՒԹՅԱՆ ՀԱՄԱՁԱՅՆՈՒԹՅՈՒՆ ՏՐԱՄԱԴՐԵԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով Հայաստանի Հանրապետության ընդերքի մասին օրենսգրքի 32-րդ հոդվածի 3-րդ, 5-րդ մասերը և «Նորմատիվ իրավական ակտերի մասին» օրենքի 37-րդ հոդվածի 1-ին մասը՝ Հայաստանի Հանրապետության կառավարությունը ***որոշում է.***

1. Ուժը կորցրած ճանաչել Հայաստանի Հանրապետության կառավարության 2004 թվականի օգոստոսի 19-ի «Երկրաբանական ուսումնասիրության նպատակով ընդերքն օգտագործման տրամադրելու կարգը հաստատելու մասին» N 1192 որոշումը:

2. Սահմանել ընդերքի երկրաբանական ուսումնասիրության համաձայնություն տրամադրելու կարգը՝ համաձայն հավելվածի:

3. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

 **Հայաստանի**

**Հանրապետության
 վարչապետ Ն.Փաշինյան**

|  |  |
| --- | --- |
| 2022 թ. «\_\_\_\_ » Երևան |  **ՀավելվածՀՀ կառավարության 2022 թվականի**«\_\_\_\_ » **-ի N -----Ն որոշման** |

**ԿԱՐԳ**

**ԸՆԴԵՐՔԻ ԵՐԿՐԱԲԱՆԱԿԱՆ ՈՒՍՈՒՄՆԱՍԻՐՈՒԹՅԱՆ ՀԱՄԱՁԱՅՆՈՒԹՅՈՒՆ ՏՐԱՄԱԴՐԵԼՈՒ**

1. Սույն կարգով սահմանվում է ընդերքի երկրաբանական ուսումնասիրության աշխատանքների իրականացման նպատակով Հայաստանի Հանրապետության տարածքային կառավարման և ենթակառուցվածքների նախարարության կողմից (այսուհետ՝ լիազոր մարմնի) համաձայնություն տալու գործընթացը:

2. Երկրաբանական ուսումնասիրության համաձայնությունը տրամադրվում է Հայաստանի Հանրապետության ընդերքի մասին օրենսգրքով (այսուհետ՝ Օրենսգիրք) և սույն որոշմամբ սահմանված կարգով:

3. Երկրաբանական ուսումնասիրության նպատակով ընդերքօգտագործման իրավունքը դադարեցվում է Օրենսգրքով սահմանված կարգով:

4. Երկրաբանական ուսումնասիրության համաձայնության հայցման համար անձը (այսուհետ` դիմումատու) Օրենսգրքի 33-րդ հոդվածի 2-րդ մասով սահմանված պահանջներին համապատասխան դիմում է ներկայացնում լիազոր մարմին:

5. Դիմումի մուտքագրման օրվանից հետո` 10-օրյա ժամկետում, լիազոր մարմինը քննարկում է դիմումին կից ներկայացված երկրաբանական ուսումնասիրության ծրագիրը (այսուհետ` ծրագիր) և այն կառավարության սահմանած դեպքերում՝ Օրենսգրքի 36-րդ հոդվածի 3-րդ մասով նախատեսված փաստաթղթերի հետ միասին ներկայացնում է շրջակա միջավայրի վրա ազդեցության գնահատման: Շրջակա միջավայրի ոլորտի պետական կառավարման լիազոր մարմինը ծրագիրը ստանալուց հետո` օրենքով սահմանված ժամկետում ծրագրի վերաբերյալ տրամադրում է փորձաքննական եզրակացություն կամ տեղեկատվություն այն մասին, որ նախատեսվող գործունեությունը ենթակա չէ շրջակա միջավայրի վրա ազդեցության փորձաքննության:

6. Շրջակա միջավայրի վրա ազդեցության նախնական գնահատման վերաբերյալ համապատասխան եզրակացությունը սահմանված ժամկետում չտրամադրվելու դեպքում այն համարվում է դրական:

7. Շրջակա միջավայրի վրա ազդեցության նախնական գնահատման դրական եզրակացությունն ստանալուց հետո լիազոր մարմինը 20 օրվա ընթացքում, որոշում է ընդունում դիմումի վերաբերյալ, որի մասին գրավոր ծանուցում է դիմումատուին: Եթե սույն մասով սահմանված ժամկետում լիազոր մարմինը դիմումի վերաբերյալ որոշում չի ընդունում, ապա դիմումը համարվում է բավարարված: Այն դեպքերում, երբ ներկայացված ծրագիրը ենթակա չէ շրջակա միջավայրի վրա ազդեցության նախնական գնահատման, ապա լիազոր մարմինը ներկայացված դիմումի վերաբերյալ որոշում է կայացնում այն ստանալուց հետո 20 օրվա ընթացքում:

8. Եթե սույն կարգի 4-րդ կետով նշված դիմումը ներկայացված է թերություններով և չի համապատասխանում Օրենսգրքի 33-րդ հոդվածի 2-րդ մասում ներկայացված պահանջներին, ապա Լիազոր մարմինը դիմումի ստացման օրվանից հետո` տասնօրյա ժամկետում վերադարձնում է ներկայացված դիմումը՝ նշելով վերադարձնելու բոլոր հիմքերը: Դիմումի թերությունները վերացնելու համար լիազոր մարմինը տրամադրում է 10-օրյա ժամկետ` սկսած դիմումը վերադարձնելու մասին ծանուցումը ստանալու պահից: Դիմումատուն նշված թերությունները վերացնելուց հետո կրկին կարող է դիմել լիազոր մարմին։ Դիմումը շտկված թերություններով ներկայացնելու դեպքում՝ դիմումը ներկայացված է համարվում սկզբնական ներկայացման օրը, իսկ դիմումի քննության ժամկետը հաշվարկվում է այն կրկին անգամ ներկայացնելու օրվանից: Եթե նշված թերությունները սահմանված ժամկետում չեն վերացվում, ապա դիմումը համարվում է չներկայացված, բացառությամբ այն դեպքերի, երբ դիմումատուն հիմնավորում է սահմանված ժամկետում թերությունները վերացված դիմումը ներկայացնելու անհնարինությունը՝ իրենից անկախ պատճառներով:

9. Լիազոր մարմինը մերժում է ներկայացված դիմումը Օրենսգրքի 33.1 հոդվածով սահմանված հիմքերով, ինչպես նաև լիազոր մարմինը կարող է մերժել ներկայացված դիմումը, եթե՝

1) ծրագրում ներառված աշխատանքների կատարման նախանշված մեթոդները, եղանակները, միջոցները և մոտավոր ծավալները չեն համապատասխանում կատարվելիք աշխատանքների նպատակներին:

10. Դիմումի մերժման դեպքում որոշման մեջ նշվում են մերժման բոլոր հիմքերը: Դիմումատուն կարող է դիմումի մերժման վերաբերյալ գրության մեջ նշված թերությունները վերացնելուց հետո կրկին դիմում ներկայացնել լիազոր մարմին:

11. Լիազոր մարմնի երկրաբանական ուսումնասիրության նպատակով համաձայնություն հայցելու դիմումը բավարարելու վերաբերյալ ծանուցումն ստանալուց հետո դիմումատուն 5-օրյա ժամկետում հրավիրվում է ընդերքի երկրաբանական ուսումնասիրության պայմանագիրն իր կողմից վավերացնելու համար:

12. Միներալոգիական, հնէաբանական և երկրաբանական այլ հավաքածուների ստեղծման նպատակով կատարվող երկրաբանական ուսումնասիրությունների դեպքում՝ դիմումում պետք է նշվի հավաքածուի ստեղծման համար նախատեսվող նյութի (ապարի, միներալի, բրածոյի, նմուշի, օգտակար հանածոյի կամ այլ) կամ հավաքման ենթակա գեղագիտական և կիսաթանկարժեք քարերի քանակը:

13. Ելնելով հավաքածուների ստեղծման աշխատանքների ձևից և նպատակներից` լիազոր մարմինը կարող է սահմանել հավաքվող նյութի թույլատրելի չափաքանակը:

14. Ռեգիոնալ երկրաբանական ուսումնասիրության համաձայնությունը տրվում է, եթե ծրագրով ներառված աշխատանքների նպատակն է իրականացնել ընդերքի ընդհանուր երկրաբանական ուսումնասիրություն, որի արդյունքում ստացված երկրաբանական տեղեկատվությունը հիմք կհանդիսանա սիստեմավորված երկրաբանական ուսումնասիրության և հան­քածին ներուժի գնահատման համար և արդյունքում հնարավոր կլինի բացահայտել օգտակար հանածոների ձևա­վոր­ման և տեղադրման օրինաչափությունները, կծառայի արդյունաբերության և գյուղատնտեսության տարբեր ոլորտներում (երկրաբանահետախուզական աշխա­տանք­ների, լեռնային գործի, հողաբարելավման, շինարարության, պաշտպանության, ռա­ցիո­նալ բնօգտագործման, շրջակա միջավայրի պահպանության, բնական վտանգավոր երևույ­թների և գործընթացների կանխատեսման (երկրաշարժ, հրաբուխ, սելավ, սողանք, փլու­զում և այլն)) առաջացած հարցերի լայն շրջանակի լուծման համար:

|  |  |
| --- | --- |
| **Հայաստանի Հանրապետության կառավարության աշխատակազմի** **ղեկավար Ա.Հարությունյան** |  |